靈鳥篇
作者：釋文珦
朝代：宋

paragraphs: 嘗聞有靈鳥，其名爲鳳凰。
九苞信嘉瑞，五色成文章。
其宿必丹穴，其鳴在朝陽。
有德斯出現，德衰還伏藏。
始至於少皡，再巢於陶唐。
舜恩被動植，聞韶復翺翔。
閔其出非時，見歌於楚狂。
仲尼歎不至，是亦爲世傷。
蕩蕩二千齡，孰能致斯祥。
當今邁三五，君明臣且良。
其或一來儀，足以慰萬方。
鳳兮儻不來，吾淚徒滂滂。